«Ар къэдмыгъэхъун тлъэкIынущ!»
КъБР-м Узыншагъэр хъумэнымкIэ и министерствэм и Республикэ клиникэ сымаджэщым и пэIущIэ пэшышхуэм жэпуэгъуэм и 27-м сыхьэти 10-м къыщыщIэдзауэ сыхьэт 13 пщIондэ щекIуэкIынущ Инсультым (щхьэ куцIым лъыр дэуеиным) пэщIэтыным и дунейпсо махуэм хуэгъэпса акцэ, «Ар къэдмыгъэхъун тлъэкIынущ!» фIэщыгъэр иIэу.
Лъынтхуэ узыфэхэм гугъу ирагъэхьхэр абы екIуалIэмэ, Республикэ клиникэ сымаджэщым лъынтхуэ узыфэхэмкIэ и центрым и IэщIагъэлIхэр — невролог, гу дохутыр, хирург, эндокринолог, терапевт — къеплъынурэ чэнджэщхэри къратынущ. Апхуэдэ къэпщытэныгъэ ирагъэкIуэкIын хуейуэ дохутырхэм къалъытэмэ, сымаджэхэм УЗИ-кIэ, КТ-кIэ, МРТ-кIэ къеплъынущ.
Щхьэ куцIым лъы дэуеиныр ди зэманым и узыфэ нэхъ шынагъуэхэм хабжэ. Абы цIы-хур зэуэзэпсэу игъэлIэнкIэ е ныкъуэды- къуэу къигъэнэнкIэ хъунущ. Лъынтхуэ узыфэхэр зыпкърытхэр гъэхъужыным хуэгъэпса программэр Къэбэрдей-Балъкъэрым зэрыщагъэзащIэм и фIыгъэкIэ, 2013 гъэм къыщыщIэдзауэ инсультым и зэран-кIэ дунейм ехыжхэм я бжыгъэр проценти 10-кIэ ягъэмэщIэн яхузэфIэкIащ икIи абы илIыкIхэр кIуэ пэтми нэхъ мащIэ мэхъу. 2017 гъэм и мазийм кърикIуахэм къызэрагъэлъагъуэщи, инсультым илIыкIхэм я бжыгъэр проценти 6,7-кIэ нэхъ мащIэ хъуащ, илъэс кIуам и апхуэдэ пIалъэм ирихьэлIэу зэрыщытам еплъытмэ.
Инсульт зэуэлIэнкIэ шынагъуэ нэхъыбэ зиIэу дохутырхэм къалъытэ зи давленэр лъагэхэр, зи гур мардэм тету къемыуэхэр, зи холестериныр лъагэхэр, тутынафэхэр. ИкъукIэ мыхьэнэшхуэ иIэщ инсультым наIуэ зыкъызэрищI япэ нэщэнэхэр пщIэным, сыту жыпIэмэ, ар зэуам япэ сыхьэтищым игъуэт дохутыр дэIэпыкъуныгъэм елъытащ ар ажалым къегъэлыным и мызакъуэу, уеблэмэ ныкъуэдыкъуагъэ химыхыу къызэтенэныр. Республикэ клиникэ сымаджэщым Лъынтхуэ узыфэхэмкIэ и центрым и IэщIагъэлIхэм акцэм кърихьэлIэхэр апхуэдэуи щагъэгъуэзэнущ цIыхум инсульт къызэреуэлIар къызэращIэ нэщэнэхэм.
КъБР-м Узыншагъэр хъумэнымкIэ
и министерствэм и пресс-IуэхущIапIэ.
